ལག་ནི་དེ་མིན་ལུས་སྤྱི་ལ་ཁྱབ་པའི་དབང་རྩའི་ཕྲ་ཕྲན་རྣམས་ལ་ཟེར་བ་དང་།མཐར་གནས་དབང་རྩའི་མ་ལག་གི་ལས་འགན་ནི་ཕྱིའི་ཁོར་ཡུག་གི་གནས་ཚུལ་ལུས་ཀྱི་ལྷུ་ལག་བརྒྱུད་ཡར་ཀླད་པ་གཙོས་པའི་དབུས་ཀྱི་དབང་རྩའི་མ་ལག་ལ་གཏོང་བ་དང་།དབུས་ཀྱི་དབང་རྩའི་མ་ལག་ནས་ལན་ཇི་འབྱོར་རྣམས་ལྷུ་ལག་སོ་སོར་སྐྱེལ་རྒྱུ་དེ་རེད།དབུས་ཀྱི་དབང་རྩའི་མ་ལག་ནི་ལུས་པོའི་ཆ་ཤས་གཞན་ཚོས་ལས་ཀ་གང་འདྲ་ཞིག་བྱེད་མིན་ཐག་གཅོད་བྱེད་མཁན་དེ་དང་།དེ་ཡང་ཕྱིའི་ཁོར་ཡུག་གི་གནས་སྟངས་ལ་དཔྱད་ཞིབ་བྱས་པའི་ཐོག་ནས་ལུས་ལ་བྱ་བ་གང་ཡང་བྱེད་མིན་བཀའ་གཏོང་གི་ཡོད།དབང་རྩའི་ཚན་རིག་པ་ཕལ་ཆེ་བའི་འདོད་ཚུལ་ལྟར་ན་ཀླད་པ་ནི་ལུས་ལ་དབང་བསྒྱུར་བྱེད་པའི་དབང་པོ་ཙམ་མ་ཡིན་པར་སེམས་ཞེས་པ་ཡ་མཚན་ཅན་གྱི་ཆོས་འདི་ཡང་ཀླད་པ་ལས་མངོན་པའམ་ཀླད་པ་ལས་བྱུང་བའི་ཁྱད་ཆོས་ཙམ་ཞིག་ཆགས་ཡོད།གནས་ཚུལ་འདིའི་ཐད་བདེན་མིན་ཇི་ལྟར་ཡང་སེམས་དང་ཀླད་པ་འབྲེལ་བ་ཡོད་པ་དང་ལུས་སེམས་ཀྱི་འཚར་ལོངས་ཚད་ལྡན་ཡོང་བར་ཀླད་པ་འཚར་ལོངས་ཚད་ལྡན་དགོས་པ་དང་།བྱིས་པ་ཚོའི་ཀླད་པ་འཚར་ལོངས་རྒྱུན་ལྡན་ཡོང་བར་དགེ་རྒན་དང་ཤེས་ཡོན་མི་སྣ་གཞན་ཚོས་ཤེས་དགོས་པའི་ཀླད་པའི་གནས་ཚུལ་མང་པོ་ཡོད།